L-UE qed taħdem biex ittejjeb il-protezzjoni tal-fruntieri esterni tagħha, bħala parti mill-approċċ komprensiv tagħha rigward il-migrazzjoni. Illum, l-ambaxxaturi għall-UE qablu dwar il-pożizzjoni ta' negozjar tal-Kunsill rigward regolament dwar il-Gwardja Ewropea tal-Fruntiera u tal-Kosta. Abbażi ta' dan il-mandat, il-Presidenza Rumena tal-Kunsill ser tibda negozjati mal-Parlament Ewropew. Il-mandat li ġie maqbul illum dwar ir-regoli l-ġodda tal-Frontex huwa pass ieħor fit-triq lejn kontroll aktar effiċjenti tal-fruntieri esterni tal-UE. Aġenzija aktar b'saħħitha tipprovdilna għodda ġdida biex nindirizzaw kwalunkwe sfida attwali u futura għaż-żona ta' Schengen. Issa l-Kunsill ser jibda negozjati mal-Parlament Ewropew bl-għan li jintlaħaq ftehim malajr kemm jista' jkun. Carmen Daniela Dan, ministru għall-affarijiet interni tar-Rumanija Il-Gwardja Ewropea tal-Fruntiera u tal-Kosta (Frontex) qed tiġi msaħħa f'dak li jirrigwarda l-persunal u tagħmir tekniku. Qed tingħata wkoll mandat usa' biex tappoġġa l-attivitajiet tal-istati membri fir-rigward tal-protezzjoni tal-fruntieri, ir-ritorn u l-kooperazzjoni ma' pajjiżi terzi. Ir-regoli l-ġodda proposti ser jinkorporaw is-Sistema Ewropea ta' Sorveljanza tal-Fruntieri (EUROSUR) fil-qafas tal-Frontex, biex jittejjeb il-funzjonament tagħha. Korp permanenti ta' gwardji tal-fruntiera u tal-kosta u esperti fir-ritorn Sabiex tkun żgurata ġestjoni koerenti tal-fruntieri esterni u sabiex ikun hemm rispons għal sitwazzjonijiet ta' kriżi, ser jiġi stabbilit korp permanenti b'10 000 persunal operazzjonali sal-2027. Dan il-korp permanenti ser ikun magħmul minn membri tal-persunal operazzjonali mill-Frontex u mill-istati membri permezz ta' sekondamenti għal żmien twil jew qasir. L-iskjeramenti tal-korp permanenti ser jibdew iseħħu mill-1 ta' Jannar 2021. Sabiex ikun jista' jsir adattament għal sitwazzjonijiet u kapaċitajiet futuri, 30 xahar wara din id-data, il-Kummissjoni Ewropea ser twettaq rieżami ta' nofs it-terminu dwar l-għadd ġenerali u l-kompożizzjoni tal-korp permanenti. Sa Marzu 2024, u wara d-diskussjoni tar-rieżami mill-Kunsill u mill-Parlament Ewropew, il-Kummissjoni tippreżenta proposti biex jiġu kkonfermati jew emendati l-għadd, il-kompożizzjoni u l-kontributi tal-istati membri fil-korp. L-istati membri ser iżommu r-responsabbiltà primarja għall-ġestjoni tal-fruntieri tagħhom filwaqt li l-aġenzija u l-persunal tagħha jipprovdu assistenza teknika u operazzjonali soġġetta għall-qbil mill-istati membri kkonċernati. Skont ir-regoli l-ġodda proposti, il-persunal tal-korp permanenti skjerat fi stat membru ser ikun jista' jeżerċita xi setgħat eżekuttivi biex iwettaq kontrolli fuq il-fruntiera u kompiti relatati mar-ritorn, fi kwalunkwe ħin soġġett għall-awtorizzazzjoni tal-istat membru ospitanti, inkluż l-użu ta' forza u armi. Ritorni u kooperazzjoni ma' pajjiżi terzi Il-Kunsill diġà qabel dwar pożizzjoni ta' negozjar parzjali rigward id-dispożizzjonijiet relatati mar-rwol imtejjeb ta' Frontex fir-ritorn u l-kooperazzjoni ma' pajjiżi terzi f'Diċembru 2018. Kuntest Fit-12 ta' Settembru 2018, il-Kummissjoni pproponiet mandat aġġornat għall-Gwardja Ewropea tal-Fruntiera u tal-Kosta, bl-għan li jitjieb aktar il-kontroll fuq il-fruntieri esterni tal-UE. Gwardja Ewropea tal-Fruntiera u tal-Kosta - il-Kunsill jilħaq qbil parzjali dwar ir-ritorn u l-kooperazzjoni ma' pajjiżi terzi (stqarrija għall-istampa, 06/12/2018) Tisħiħ tal-fruntieri esterni tal-UE (informazzjoni ġenerali) Proposta għal regolament dwar il-Gwardja Ewropea tal-Fruntiera u tal-Kosta - mandat għal negozjati